Sementtrok tydens diensteleweringsbetogings aan die brand gesteekArgieffoto ŉ Sementtrok is Donderdagoggend aan die brand gesteek tydens ŉ diensteleweringsbetoging in Majakaneng, Noordwes. “Die gemeenskap is ontstoke want hier is geen water, geen behoorlike paaie en ons het steeds nie die HOP-huise wat aan ons belowe is nie,” het Pule Rakomane, ŉ lid van die gemeenskap, gesê. “Sedert 2005/2006 is hier geen water nie. Ons het ŉ opgaardam en ‘n paar waterpompe in sommige van die erwe, maar ons het nie water nie.” Hy het gesê die enigste manier hoe inwoners oor die weg kom is om water van ander nabygeleë informele nedersettings te koop. Hy beweer ook dat die munisipaliteit hul water aan omliggende myne verkoop. Rakomane het gesê inwoners betoog al sedert 04:00. Betogers het paaie in die gebied met brandende bande versper. Hy sê betogers het die sementtrok aan die brand gesteek, maar niemand is beseer nie. “Die polisie was hier, maar hulle het weer gery,” het hy gesê. Hy het gesê die gemeenskap soek nie ŉ gewelddadige betoging nie, en dat die inwoners met die raadslede wil vergader. Brig. Thulani Ngubane, ŉ polisiewoordvoerder, het gesê hy sal kommentaar lewer sodra hy in verbinding kan tree met beamptes wat by die toneel was. – SAPA